**ชื่องานวิจัย** รูปแบบการบริหารสถานศึกษาสีเขียว (Green School) เพื่อพัฒนาสถานศึกษา ที่เป็นมิตรต่อสิ่งแวดล้อมในศตวรรษที่ 21 อย่างยั่งยืน

**ผู้วิจัย** นางสาวอรชพร มีพัฒน์

ผู้อำนวยการโรงเรียนบ้านเสด็จพิทยาคม

  **บทคัดย่อ**

 สถานศึกษาสีเขียวเป็นแนวคิดใหม่มีวัตถุประสงค์เพื่ออนุรักษ์และพัฒนาสิ่งแวดล้อม

ในศตวรรษที่ 21 อย่างยั่งยืน ผู้วิจัยได้ทบทวนและวิเคราะห์วรรณกรรมเกี่ยวกับการบริหารสถานศึกษาสีเขียว ใช้การวิจัยเชิงสำรวจและการสนทนากลุ่มเพื่อศึกษาสภาพปัจจุบัน ปัญหา และความต้องการเกี่ยวกับการบริหารสถานศึกษาที่เน้นการอนุรักษ์สิ่งแวดล้อม สำหรับครู ผู้บริหารสถานศึกษา และคณะกรรมการสถานศึกษาขั้นพื้นฐาน จากนั้นมีการสังเคราะห์องค์ประกอบของสถานศึกษาสีเขียว ประกอบด้วย 9 องค์ประกอบ ได้แก่ 1) กำหนดนโยบายและวิสัยทัศน์เกี่ยวกับการบริหารสถานศึกษาสีเขียว 2) สร้างความรู้ความเข้าใจให้ครูและนักเรียน มีความตระหนักในการอนุรักษ์สิ่งแวดล้อม 3) สำรวจและวิเคราะห์ปัญหาเกี่ยวกับสิ่งแวดล้อม 4) กำหนดโครงสร้างและทีมงานสถานศึกษาสีเขียว 5) การปฏิบัติตามแผนงานสถานศึกษาสีเขียว 6) สร้างการมีส่วนร่วมและเครือข่าย 7) การจัดการทรัพยากรและแหล่งเรียนรู้ 8) การประเมินผล นิเทศ และกำกับติดตาม และ 9) การประชาสัมพันธ์ เผยแพร่ และแลกเปลี่ยนเรียนรู้

 หลังจากนั้นจึงได้จัดทำโครงการที่เกี่ยวข้องกับ สถานศึกษาสีเขียว จำนวน 5 โครงการ ได้แก่ โครงการที่ 1 จัดทำแผนงานและนโนบายเกี่ยวกับสถานศึกษาสีเขียวที่เน้นสิ่งแวดล้อมศึกษาเพื่อการพัฒนาที่ยั่งยืน โครงการที่ 2 สร้างการมีส่วนร่วมและเครือข่ายการพัฒนาสถานศึกษาสีเขียว โครงการที่ 3 พัฒนาสภาพแวดล้อมสถานศึกษาสีเขียว โครงการที่ 4 นิเทศ ติดตาม การดำเนินงานสถานศึกษาสีเขียว และ โครงการที่ 5 แลกเปลี่ยนเรียนรู้ผลการดำเนินงานสถานศึกษาสีเขียว และโครงการทั้ง 5 โครงการได้รับการตรวจสอบโดยผู้เชี่ยวชาญ จำนวน 5 คน มีค่าดัชนีความสอดคล้อง (IOC) ของทั้ง 5 โครงการมีค่ามากกว่า 0.80

 การเก็บรวบรวมข้อมูลมีทั้งเชิงปริมาณ (เช่น การสำรวจ) และเชิงคุณภาพ (เช่น การสนทนากลุ่ม) วิเคราะห์ข้อมูลเชิงปริมาณ โดยใช้ค่าเฉลี่ยและส่วนเบี่ยงเบนมาตรฐาน (SD) และวิเคราะห์ข้อมูลเชิงคุณภาพ โดยการวิเคราะห์เนื้อหา ผลการวิจัยพบว่า รูปแบบการบริหารสถานศึกษาสีเขียว สามารถสร้างความเข้าใจ ความตระหนักให้กับครูและนักเรียนในการอนุรักษ์สิ่งแวดล้อม และสิ่งแวดล้อมในศตวรรษที่ 21อย่างยั่งยืน จากการประเมินแผนการสอนของครู พบว่า ครูมีการสอนการอนุรักษ์สิ่งแวดล้อมและสิ่งแวดล้อมในศตวรรษที่ 21อย่างยั่งยืน นอกนั้น จากการสังเกตการสอน พบว่าครูมีการจัดการเรียนการสอนเพื่อสร้างความเข้าใจและความตระหนักของนักเรียนในการอนุรักษ์สิ่งแวดล้อมและสิ่งแวดล้อมในศตวรรษที่ 21 อย่างยั่งยืน ครูมีความพึงพอใจต่อรูปแบบการบริหารสถานศึกษาสีเขียวในระดับมาก

*คำสำคัญ* *:* *สถานศึกษาสีเขียว, สิ่งแวดล้อมที่ยั่งยืน, ศตวรรษที่* 21*, มัธยมศึกษา*